Page:Bart'lemy fair.pdf/5

 When we had three times toom'd the stowp,

And the neist chappin new begun,

Wha started in to heeze our hope,

But Andrew wi' his cutty gun.

Blythe, blythe, &c.

The Carlin brought her kebbuck ben,

And girdle-cakes weel toasted brown;

Weel did the cannie kimmer ken

It gart the swats gae glibber down.

Blythe, blythe, &c.

We ca'd the bicker aft about,

Till dawning we ne'er jeed our bun;

And ay the cleanest drinker out

Was Andrew wi' his cutty gun.

Blythe, blythe, &c.

He did like any mavis sing,

While she below his oxter sat;

He ca'd her ay his bonnie thing,

And mony a sappy kiss she gat.

Blythe, blythe, &c,

I hae been east, I hae been west,

I hae been far ayont the sun,

But the cleverest lad that e'er I saw,

Was Andrew wi' his cutty gun.

Blythe, blythe, &c.